Children of Bodom

Children of Bodom bola fínska metalová hudobná skupina z mesta Espoo.
História skupiny.
Kapela bola založená v roku 1993 pod menom IneartheD, ale neskôr si na návrh nahrávacej spoločnosti zmenila názov na Children of Bodom. Pôvodná zostava (Alexi Laiho, Jaska Raatikainen, Henkka Seppälä, Alexander Kuoppala) fungovala ako thrash metal combo, potom objavili čaro klasického heavy metalu a zakomponovali ho do svojej hudby. Keď pribrali do skupiny aj klávesáka Janneho Wirmana, ich štýl bol mixom starej školy black metalu, klasického heavy a death metalového vokálu. Keď Spinefarm Records obdržali v roku 1996 ich demo, netrvalo dlho kým si uvedomili, čo mali v rukách. Ich debutový singel nazvaný „Children of Bodom“ sa dostal priamo na prvé miesto vo fínskej hitparáde. Debutový album "Something Wild" vyšiel v roku 1997. Tlač ich označila za nových kráľov fínskeho undergroundu. Podpísanie zmluvy s Nuclear Blast pre strednú Európu prebehlo prakticky hneď a krátko nato bol album vydaný aj v Japonsku a Thajsku.
Children of Bodom lietali cez celú Európu píšuc materiál pre nový album "Hatebreeder", ktorý bol realizovaný v roku 1999. Na tomto albume ich hudba našla správny tvar – bola tvrdšia, rýchlejšia a všestrannejšia ako "Something Wild". Singel „Downfall“ viedol fínske hitparády. Počas leta '99 boli Children of Bodom na turné po Európe, v júni toho istého roku vypredali tri živé vystúpenia v Japonsku (spolu s Dark Tranquillity a Sinergy). Zo spomínaných tour po Japonsku vydali koncertné CD "Tokyo Warhearts-Live in Japan". Ošiaľ okolo skupiny naberal nové výšky. V roku 2000 sa singel „Hate Me“ prebojoval na prvé miesto fínskych hitparád za pár týždňov. Keď singel okupoval prvé miesta, Children of Bodom dokončili svoj tretí počin v Peter Tägtgren's Abyss Studio, ktorý uzrel svetlo sveta 30. októbra 2000. "Follow the Reaper" bol mix ťažkých riffov ich debutu ("Something Wild") a monštróznej technickej metalovej akrobacie z albumu "Hatebreeder". Najzreteľnejšie však bolo zlepšenie kapely ako celku.
Na "Hate Crew Deathroll" z januára 2003 boli texty piesní oveľa agresívnejšie a tvrdšie a spôsob, akým kapela piesne previedla, zmietli všetko, čo doteraz urobili, v prach. Alexi doslova vypľúva svoje texty s jedovatou nenávisťou, gitary rozorvú všetko s precíznosťou ostrej britvy, zatiaľ čo demolujúce duo Henkka T. Blacksmith a Jaska W. Raatikainen bijú ako keby mal byť koniec sveta. Ako rana z milosti prichádzajú klávesy so zápalom a presnosťou ostrieľaného popravcu v záchvate vraždenia, ktoré uisťujú, že deštrukcia je kompletná.
V lete 2003, Alexander Kuoppala opúšťa skupinu a je nahradený Roope Latvalom, ktorý bol považovaný azda za najuznávanejšieho gitaristu vo Fínsku. Jeho pružný štýl hrania a zvláštny zmysel pre harmóniu mal silný vplyv na CoB. V roku 2004 skupina testovala ich novú posilu na štvorsinglovom EP a samostatnom DVD-EP "Trashed, Lost and Strongout". EP bolo vstupom do drsnejšej ostrosti, stále však znelo ako CoB. Po realizovaní úspešného minialbumu sa Children of Bodom zabarikádovali v štúdiu Hästholmen v Helsinkách, aby vytvorili celý album s producentom inžinierom Mikko Karmilom. Výsledkom bolo "Are You Dead Yet?".
Témami skladieb je najčastejšie jazero Bodom a vraždy, ktoré sa tu odohrali, ďalej smrť a problémy v osobných vzťahoch. Texty píše sám Alexi.
Názov skupiny.
Názov skupiny pochádza od doteraz neobjasneného zločinu (trojnásobnej vraždy kempujúcich teenagerov), ktorý sa stal v lete roku 1960 pri jazere Bodom.